Ehdotus neuvoston päätökseksi Euroopan yhteisön merkitsemien osakkeiden lisäämisestä Euroopan jälleenrakennus- ja kehityspankin pääoman kaksinkertaistamisesta tehdyn päätöksen seurauksena (96/C 288/06) KOM(96) 377 lopull. - 96/0204(CNS)

(Komission esittämä 25 päivänä heinäkuuta 1996)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon 19 päivänä marraskuuta 1990 tehdyn neuvoston päätöksen 90/674/ETY (1) Euroopan jälleenrakennus- ja kehityspankin perustamissopimuksen tekemisestä,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

pankin alkupääoma oli 10 miljardia ecua, josta yhteisö merkitsi 3 prosenttia,

Euroopan jälleenrakennus- ja kehityspankin toimenpiteet eivät saa ylittää siitä tehdyssä sopimuksessa määrättyjä rajoja, jotka riippuvat pankin pääoman määrästä; pankin odotetaan saavuttavan nämä rajat vuonna 1997,

Sofiassa 15 päivänä huhtikuuta 1996 pidetyssä vuosikokouksessa pankin hallintoneuvoston jäsenet päättivät sopimuksen 4 artiklan 3 kohdan mukaisesti kaksinkertaistaa enimmäispääoman;

yhteisö voi päätöslauselman mukaisesti merkitä 30 000 uutta osaketta, joista kukin on arvoltaan 10 000 ecua,

ON TEHNYT SEURAAVAN PÄÄTÖKSEN:

1 artikla

Euroopan yhteisö merkitsee 30 000 uutta Euroopan jälleenrakennus- ja kehityspankin osaketta, joista kukin on arvoltaan 10 000 ecua, liitteenä olevassa päätöksessä määritellyin ehdoin.

2 artikla

Neuvoston puheenjohtaja tallettaa tarvittavan merkintäasiakirjan yhteisön puolesta.

3 artikla

Tämä päätös julkaistaan Euroopan yhteisöjen virallisessa lehdessä.

LIITE (Pankin hallintoneuvoston päätös, johon 1 artiklassa viitataan) PÄÄTÖS N:o 59 Enimmäispääoman korottaminen ja sen merkitseminen

Pankin johtokunta, joka on laatinut selvityksen pankin tulevaisuudessa tarvitsemista resursseista hallintoneuvoston päätöksen N:o 50 mukaisesti, on antanut laatimansa kertomuksen hallintoneuvostolle.

Tutustuttuaan kertomukseen ja sen liitteisiin hallintoneuvosto hyväksyy täysin siinä esitetyt seikat ja suositukset ja on tullut siihen johtopäätökseen, että pankin enimmäispääomaa on syytä korottaa.

Johtokunta on ehdottanut, että jokaiselle jäsenelle ja jokaiselle hallintoneuvoston päätöksessä N:o 30 tarkoitetulle mahdollisesti jäseneksi tulevalle annetaan tietyin ehdoin lupa merkitä uusia osakkeita suhteessa jäsenen merkitsemien osakkeiden yhteismäärään tai määrään, jonka mahdollisesti jäseneksi tuleva saa merkitä hallintoneuvoston päätöksen N:o 30 mukaisesti.

EDELLÄ ESITETYN PERUSTEELLA hallintoneuvosto PÄÄTTÄÄ, että

pankin enimmäispääomaa on korotettava ja näin kasvaneen pääoman osakkeet annettava merkittäviksi seuraavin ehdoin:

1. Enimmäispääoman korotus

a) Pankin enimmäispääomaa korotetaan tämän päätöksen 4 kohdan a alakohdassa määriteltynä voimaantulopäivänä 1 000 000 osakkeella, joista kunkin nimellisarvo on 10 000 ecua.

b) Tässä päätöksessä päätetyistä osakkeista jäsenet ja mahdollisesti jäseneksi tulevat voivat merkitä osakkeita siten, että niiden enimmäismäärä on 100 prosenttia suhteessa osakkeisiin, jotka näillä oli välittömästi ennen voimaantulopäivää, tai mahdolliseksi jäseneksi tulevien osalta se määrä osakkeita, joita näillä on oikeus merkitä hallintoneuvoston päätöksen N:o 30 nojalla, ja jäsenten ja mahdollisten jäsenten on voitava merkitä osakkeet tämän päätöksen 2 kohdan mukaisesti.

c) Osakkeet, joista tässä päätöksessä päätetään ja joita ei ole merkitty tämän päätöksen 2 kohdan mukaisesti, varataan uusien jäsenten ensimmäistä merkintää varten tai yksittäisten jäsenten merkitsemän määrän erityislisäyksiä varten, sillä tavoin kuin hallintoneuvosto mahdollisesti päättää pankin perustamisesta tehdyn sopimuksen 5 artiklan 2 ja 4 kohdan nojalla.

2. Merkinnät

a) Jokaisella jäsenellä ja jokaisella edellä 1 kohdan b alakohdassa mainitulla mahdollisesti jäseneksi tulevalla on oikeus merkitä osakkeita nimellisarvoonsa siten, että niiden enimmäismäärä on 100 prosenttia suhteessa osakkeisiin, jotka näillä oli välittömästi ennen voimaantulopäivää, tai mahdollisten jäsenten osalta 100 prosenttia osakemäärästä, joita mahdollisella jäsenellä on oikeus merkitä. Merkinnät tehdään tässä päätöksessä esitetyin ehdoin, ja niihin on aina kuuluttava maksettuja osakkeita ja vaadittaessa maksettavia osakkeita sellaisessa suhteessa, että merkityistä osakkeista (mahdollisimman tarkkaan) 22,5 prosenttia on oltava maksettuja osakkeita ja loppuosa vaadittaessa maksettavia osakkeita.

b) Jäsenen tai edellä 1 kohdan b alakohdassa mainitun mahdollisen jäsenen, joka haluaa merkitä osakkeita tämän päätöksen nojalla, on talletettava pankkiin seuraavat asiakirjat pankin hyväksymässä muodossa:

i) merkintäkirja, jolla jäsen merkitsee asiakirjassa mainitun määrän maksettuja ja vaadittaessa maksettavia osakkeita

ii) osoitus siitä, että jäsen on ryhtynyt asianmukaisesti kaikkiin tarpeellisiin lainsäädännöllisiin ja muihin sisäisiin toimenpiteisiin, jotta se voi tehdä kyseisen merkinnän

iii) sitoumus siitä, että jäsen toimittaa pankin pyytämät tiedot mainituista toimenpiteistä.

Kyseiset asiakirjat on talletettava 15 päivänä huhtikuuta 1997 tai sitä ennen tai johtokunnan mahdollisesti määräämänä päivänä, kuitenkin viimeistään 31 päivänä joulukuuta 1997.

c) Kukin merkintäkirja tulee voimaan ja siihen liittyvä merkintä katsotaan tehdyksi voimaantulopäivänä tai päivänä, jona pankki ilmoittaa merkinnän tehneelle jäsenelle hyväksyvänsä jäsenen tämän päätöksen 2 kohdan b alakohdan mukaisesti tallettamat asiakirjat, sen mukaan kumpi päivä on myöhempi.

d) Jos pankin hyväksymiä asiakirjoja, joiden perusteella merkitään tämän päätöksen 4 kohdan a alakohdassa määrätty osakkeiden yhteismäärä, ei ole talletettu voimaantulopäivään mennessä, johtokunta voi halutessaan ilmoittaa, että jäsenten jo tallettamat merkintäkirjat ja niiden mukaiset merkinnät tulevat voimaan välittömästi tämän päätöksen muista määräyksistä riippumatta edellyttäen, että johtokunta katsoo tällaisen toimenpiteen olevan pankin toiminnan kannalta sen etujen mukaista ja edellyttäen, että jo talletettujen ja lähiaikoina oletettavasti talletettavien merkintäkirjojen yhteismäärä on johtokunnan mielestä riittävän lähellä 4 kohdan a alakohdassa määrättyä osakkeiden yhteismäärää.

e) Tämän päätöksen muista määräyksistä riippumatta määrätään, että edellä 1 kohdan b alakohdassa mainittu mahdollisesti jäseneksi tuleva ei saa merkitä tässä päätöksessä tarkoitettuja osakkeita ennen kuin mahdollisesti jäseneksi tulevasta on tullut pankin jäsen hallintoneuvoston päätöksen N:o 30 ja sen muiden soveltuvien päätösten mukaisesti.

3. Maksettujen osakkeiden maksaminen

a) Tämän päätöksen nojalla merkityt maksetut osakkeet on maksettava kahdeksassa vuotuisessa tasaerässä. Ensimmäinen erä on maksettava 15 päivänä huhtikuuta 1998 tai sitä ennen, ja loput erät on maksettava vuosittain viimeistään samana päivänä kuin ensimmäinen erä on maksettu edellyttäen, että jäsen voi pankin kanssa neuvoteltuaan maksaa maksut pankin kannalta edullisemmin ehdoin kuin mitä tässä kohdassa edellä määrätään.

b) Merkinnän tekevä jäsen voi suorittaa kuusikymmentä (60) prosenttia kustakin erästä velkakirjoina tai muina maksusitoumuksina, jotka kyseinen jäsen on antanut ja jotka ovat ecun, Yhdysvaltain dollarin tai Japanin jenin määräisiä. Näiden velkakirjojen tai maksusitoumusten on oltava ei-siirrettäviä, korottomia, ja vaadittaessa pankin on voitava saada niitä vastaan niiden nimellisarvoon tosiasiallinen maksu vuotuisissa tasaerissä johtokunnan päättämän ohjelman mukaisesti.

c) Kaikki jäsenen maksusitoumukset, jotka koskevat osakkeiden merkintää tämän päätöksen mukaisesti, annetaan joko ecun, Yhdysvaltain dollarin tai Japanin jenin määräisinä näiden valuuttojen ecu-kurssin keskiarvon perusteella laskettuna vuoden 1995 lokakuun 16 päivän ja vuoden 1996 huhtikuun 15 päivän väliseltä ajalta, mainitut päivät mukaan lukien.

4. Voimaantulo ja muut määräykset

a) Tässä päätöksessä voimaantulopäivällä tarkoitetaan vuoden 1997 huhtikuun 15 päivää tai sitä aikaisempaa päivää tai johtokunnan mahdollisesti määräämää myöhäisempää päivää, joka on kuitenkin viimeistään vuoden 1997 joulukuun 31 päivä, jolloin tämän päätöksen 2 kohdan b alakohdan mukaisesti on talletettu pankin hyväksymät asiakirjat, joilla merkitään yhteismäärältään vähintään 494 188 osaketta.

b) Jollei tämän päätöksen määräyksistä muuta johdu, pankin perustamisesta tehdyn sopimuksen määräyksiä sovelletaan soveltuvin osin tässä päätöksessä tarkoitettuun osakkeiden lisäykseen ja tämän päätöksen perusteella suoritettuihin merkintöihin ja maksuihin aivan kuin osakkeet olisivat osa pankin alkupääomaa ja merkinnät ja maksut olisivat tähän pääomaan tehtyjä alkuperäisiä merkintöjä ja siitä suoritettuja maksuja.

(Tehty 15 päivänä huhtikuuta 1996)

Ote pankin johtokunnan kertomuksesta, johon päätöksen ensimmäisessä kohdassa viitataan Ehdotus pääoman korottamisesta ja suosituksia

Ehdotettu pääoman korotus

Koko ja rakenne

Pankin enimmäispääoma oli 31 päivänä joulukuuta 1995 kymmenen tuhatta miljoonaa (10 000 000 000) ecua (2), joka oli jaettu 1 000 000 osakkeeseen, joista kukin oli arvoltaan 10 000 ecua. Tästä pääomasta oli merkitty 988 375 osaketta, joiden arvo yhteensä oli 9 883,75 miljoonaa ecua. Merkitystä pääomasta 296 513 osaketta, jotka yhteensä vastasivat 2 965,13:a miljoonaa ecua, olivat maksettuja osakkeita ja loput 691 862 osaketta, jotka yhteensä vastasivat 6 918,62:ta miljoonaa ecua, olivat vaadittaessa maksettavia.

Pankin pääomaa esitetään korotettavaksi 100 prosentilla. Tarkoitus on sen avulla tukea pankin keskipitkän aikavälin kasvustrategian kanssa johdonmukaista toimintaa (3).

Johtokunta katsoo, että maksettuja osakkeita pitäisi olla 22,5 prosenttia ehdotetusta korotuksesta ja että 77,5 prosentin loppuosan pitäisi olla vaadittaessa maksettavia osakkeita.

Maksuehdot

Huomiota on kiinnitetty maksuehtoihin, joiden ansiosta jäsenten vuotuiset kassastamaksut olisivat pienempiä kuin pankin alkuperäisistä maksetuista osakkeista aiheutuneet menot, joskin maksuaika pitenisi.

Tämän vuoksi ehdotetaan, että maksettujen osakkeiden maksut suoritettaisiin kahdeksassa vuotuisessa tasaerässä.

Lisäksi ehdotetaan, että 60 prosenttia kustakin erästä voidaan maksaa jäsenten velkakirjoina tai muina maksusitoumuksina, joita vastaan pankki saa nostaa tosiasiallisen maksun pankin perustamisesta tehdyn sopimuksen 6 artiklan 2 kohdassa määriteltyjen periaatteiden mukaan.

Jollei 6 artiklan 2 kohdasta muuta johdu, johtokunta ehdottaa, että jäsenen erän maksun yhteydessä antaman jokaisen velkakirjan tai muun sitoumuksen tosiasiallinen maksu tapahtuu viitenä yhtä suurena eränä. Ensimmäinen tällainen erä maksetaan sinä vuonna, jona velkakirja tai muu sitoumus on annettu ja jäljelle jäävät osat kunakin seuraavana vuonna.

Ehdotetun pääoman korotuksen yhteydessä jäsenten merkitsemien maksettujen osakkeiden maksuja koskisivat yleensä perusperiaatteet, jotka on esitetty 6 artiklassa ja ohessa olevassa puheenjohtajan kertomuksen asiaan liittyvässä perusteluosassa. Pankin perustamisesta tehdyn sopimuksen mukaisesti edellytetään, että kaikki maksusitoumukset maksetaan joko ecuina, Yhdysvaltain dollareina tai Japanin jeneinä kiinteään vaihtokurssiin kuten hallintoneuvoston oheisessa päätösluonnoksessa on määritelty. Ehdotetaan, että vaihtokurssi määrätään näiden valuuttojen ecu-kurssien keskiarvon perusteella laskettuna vuoden 1995 lokakuun 16 päivän ja vuoden 1996 huhtikuun 15 päivän väliseltä ajalta, mainitut päivät mukaan lukien.

Yleislinjojen lyhyt kuvaus

Ehdotetun pääoman korotuksen ehdot kokonaisuudessaan esitetään oheisessa hallintoneuvoston päätösluonnoksessa, jota esitetään hyväksyttäväksi. Ehdotetun korotuksen pääkohdat esitetään seuraavassa.

Pankin pääomakantaa tarkastellaan jatkossakin vähintään viiden vuoden välein, kuten pankin perustamissopimuksen 5 artiklan 3 kohdassa edellytetään.

Enimmäispääoma:

Korotus 10 miljardista 20 miljardiin ecuun esitetyllä tavalla

Maksetut osakkeet:

22,5 % esitetystä korotuksesta

Merkintäkirjojen talletus:

viimeistään 15 päivänä huhtikuuta 1997

Maksettujen osakkeiden maksaminen:

8 vuotuista tasaerää, joista ensimmäinen on maksettava vuoden 1998 huhtikuun 15:nteen päivään mennessä

Velkakirjat ja maksun nostaminen niitä vastaan:

60 % kustakin vuotuisesta erästä voidaan suorittaa velkakirjoina tai muina sitoumuksina, joita vastaan maksu voidaan nostaa 5 tasaeränä esitetyllä tavalla

Maksettujen osakkeiden maksussa käytettävä valuutta:

Maksusitoumukset on annettava ecun, Yhdysvaltain dollarin tai Japanin jenin määräisinä käyttäen kiinteää vaihtokurssia esitetyllä tavalla

(1) EYVL N:o L 372, 31.12.1990, s. 1

(2) Jos 22 päivänä joulukuuta 1994 annetussa neuvoston asetuksessa (EY) N:o 3320/94 määritelty ecu vaihdetaan euroksi, pankki noudattaa 15 ja 16 päivänä joulukuuta 1995 kokoontuneen Eurooppa-neuvoston päätöstä, jonka mukaan vaihto tapahtuisi yhden suhteessa yhteen sinä päivänä, jolloin ecun voimassaolo lakkaa, ja osakkaiden ecu-määräiset sitoumukset muuttuisivat euro-määräisiksi sitoumuksiksi.

(3) Laskettaessa ehdotetun pääoman korotuksen mukaisten uusien osakkeiden määrää, jonka kukin jäsen saa merkitä, perustana käytetään välittömästi ennen ehdotettua pääoman korotusta merkittyinä olleiden tosiasiallisten osakkeiden määrää (mukaan lukien hallintoneuvoston päätöksen N:o 30 nojalla entisen Jugoslavian valtioille varatut osakkeet).